Ifølge Nordsjællands Politi vil det kommunale SSP-samarbejde blive inddraget i sagen.

Det var en aftale mellem to unge, stridende drenge på det sociale medie Snapchat, som ledte til masseslagsmål mellem to grupper i Gentofte natten til lørdag.

Det oplyser efterforskningsleder Michael Gaml til TV 2.

- De to personer havde en diskussion på Snapchat, som mundede ud i, at uenigheden skulle afregnes med en slåskamp, siger han.

Ifølge B.T. var det en del af aftalen, at de to grupper skulle møde op med præcis lige mange slagsbrødre, så der ikke var nogen, der havde en fordel.

Om stikvåbnene var en del af aftalen, ved politiet endnu ikke.

Fund af økse og stikvåben

Billeder fra gerningsstedet viser fund af både en økse samt flere knive og slagvåben.

Nordsjællands Politi har endnu ikke et komplet overblik over brugen af våben på stedet.

- Der er lavet en omfattende sporsøgning, og alt, vi har fundet i området, er blevet sikret. Om alle fund henfører til sagen, skal vi undersøge løbende, siger efterforskningslederen.

Der blev fundet forskellige slag- og stikvåben på gerningsstedet. Foto: Local Eyes

Politiet anholdt 12 personer på stedet lørdag nat.

Kendt af SSP

Michael Gaml fortæller, at de to grupper bestod af drenge mellem 13 og 19 år - heraf var en overvægt af "unge mennesker under 18".

- Den ene gruppe består af personer fra området - altså enten Gentofte Kommune eller en af de omkringliggende kommuner - mens personerne fra den anden gruppe primært kommer fra områder syd for København, siger efterforskningslederen, som understreger, der ikke er tale om en bandegruppering.

Flere af drengene er dog kendt af det lokale SSP-samarbejde, oplyser politiet.

- SSP vil også blive involveret. Der er på nuværende tidspunkt ikke sat noget igang, men det kommer der, siger Michael Gaml.

SSP er det kriminalitetsforebyggende samarbejde mellem politiet, kommunen og skolerne.

To sigtet for manddrab

Seks personer blev fremstillet i grundlovsforhør i Retten i Helsingør lørdag eftermiddag.

Her blev to personer varetægtsfængslet og sigtet for manddrab samt forsøg på manddrab.

En af de anholdte. Foto: Local Eyes

De andre fire er løsladt, men er sigtet for grov vold. De resterende seks, som blev anholdt på stedet, blev løsladt inden grundlovsforhøret.

Om Nordsjællands Politi forventer at foretage yderligere anholdelser i sagen, kan efterforskningslederen ikke sige noget om på nuværende tidspunkt.